Norske soldater i sivil jaktet talibanere
Forsvaret bekrefter nå den spesielle operasjonen som ble gjennomført sommeren 2008. Operasjonen endte med at flere talibanere ble skutt og drept, forteller en afghansk tolk som i en årrekke har jobbet for norske styrker i Afghanistan.- Det skjedde i forbindelse med en stor operasjon i Ghowrmach-distriktet, forteller tolken.De norske soldatene tilhørte et såkalt MOT-lag, og var ikke en del av Etterretningstjenesten eller norske spesialstyrker. Derfor kjørte de til daglig rundt i provinsen i pansrede og uniformerte kjøretøy, tydelig merket med norske flagg. Men under denne operasjonen brukte de norske soldatene sivile biler. MOT-laget skaffet til veie fire sivile personbiler. Utstyret pakket soldatene ned i personbilene inne i den fremskutte basen i landsbyen Qeysar vest i provinsen. - Våpnene gjemte vi under setene i bilen, sier tolken.- Vi kjørte ut av leiren om ettermiddagen. I to av leiebilene satt det norske soldater og i de to andre leiebilene satt det spesialsoldater fra Latvia. Alle var i sivile klær, forteller tolken. Det førte til en noe spesiell situasjon: For ikke å stikke seg ut blant sine landsmenn, måtte også den afghanske tolken ta på seg sivile klær - utenpå uniformseffektene han hadde fått av de norske soldatene.- Vi var i sivil for å unngå at Talibans speidere skulle oppdage oss og varsle at vi var ute på oppdrag. Hadde vi gått i uniform, hadde det ikke vært mulig for oss å jakte på dem. De ville ha flyktet, sier tolken. Følget med de norske soldatene passerte flere landsbyer uten å bli oppdaget. - Vi kjørte i halvannen time før vi parkerte. Da mørket falt på, tok vi av oss de sivile klærne. Under hadde vi uniformene våre, sier tolken.- Det var et vanskelig terreng og vi måtte holde oss unna åskammene. Vi og de latviske spesialstyrkene nærmet oss landsbyen fra to forskjellige retninger, forteller tolken. Etter å ha gått flere timer i mørket, kom de frem til målet rundt klokken to om natten. Der la de seg til å vente på at natt skulle bli dag. - Vi omringet landsbyen og blokkerte veiene ut av den for å hindre talibanere å flykte, sier tolken. Da det første dagslyset kom angrep afghanske styrker og amerikanske styrker landsbyen fra en annen retning, forteller tolken. - Opprørere prøvde å flykte ut av landsbyen. Vi lå på en høyde og begynte å skyte på dem da de kom, sier tolken. - Hva ble utfallet? - Flere talibanere ble drept, noen skadet og andre arrestert. Operasjonen ble en stor suksess, sier tolken. - Opplevde du flere slike operasjoner hvor du var i sivil? - Nei, dette var den eneste gangen. Tolken forteller at han deltok på noen av de farligste oppdragene de norske styrkene gjennomførte i Faryab-provinsen. - Jeg ble derfor bare kalt for en kamptolk, sier han.Ledelsen ved Forsvarets operative hovedkvarter var på forhånd blitt orientert om operasjonen sommeren 2008. Dette bekrefter pressetalsmann Ivar Moen ved Forsvarets operative hovedkvarter (FOH). - Det ble konkludert med at operasjonen ikke var i strid med folkeretten og kunne gjennomføres, sier pressetalsmannen. - Underveis til operasjonsområdet var de norske soldatene kledd i sivilt og kjørte sivile personbiler som de hadde lånt av afghanske styrker. De kamuflerte sine militæruniformer. I det de kom til operasjonsområdet tok de av seg de sivile klærne og fortsatte mot målet til fots, sier Moen. Han forklarer at hensikten med de sivile klærne og personbilene var å unngå å røpe operasjonen. - På den måten kunne de norske soldatene gjennomføre operasjonen, sier pressetalsmannen. Han opplyser at de norske soldatene var en del av en ISAF-operasjon. - Det var afghanske styrker som ledet an i angrepet, mens de norske soldatene hadde en støttefunksjon, sier Moen.Norges Røde Kors mener de norske styrkene har en plikt til å skille seg fra de sivile. - Ut fra VGs fremstilling, er det betenkelig hvordan de norske soldatene har opptrådt på i dette tilfellet, sier avdelingsdirektør Øistein Mjærum i Norges Røde Kors. Han opplyser at Norges Røde Kors vil be om mer informasjon fra Forsvaret om hendelsen. - I en væpnet konflikt som Afghanistan har alle parter en plikt til å skille seg fra de sivile. Målet er å gi de sivile den beskyttelsen de har krav på. Dette er Norge forpliktet til etter krigens folkerett. Vi forventer at norske styrker følger reglene om å skille seg fra sivilbefolkningen, sier Mjærum.
De norske soldatene kledde seg i lokale klær, skjulte sine våpen og kjørte sivile personbiler gjennom noen av Nord-Afghanistans farligste områder for å jakte Taliban.